Քերրիի օրագրերը (հեռուստասերիալ)

Քերրիի օրագրերը (), ամերիկյան պատանեկան/պատմական քոմեդի-դրամա է։ Հեռարձակվել է The CW հեռուստաընկերության կողմից 2 եթերաշրջանով 2013 թ.-ի հունվարի 14-ից 2014 թ.-ի հունվարի 31-ը։ Հեռուստաշոուն HBO հեռուստաընկերության Սեքսը մեծ քաղաքում հեռուստասերիալի դեպքերի նախապատմությունն է ներկայացնում և հիմնված է Քենդիս Բուշնելի համանուն ստեղծագործության վրա։ Առաջին եթերաշրջանի կիզակետում Քերրի Բրեդշոուն է (Աննասոֆիա Ռոբ) իր ավագ դպրոցական տարիներին 1984 թ-ին։ Այս շրջանում նա, նորաձևության ամսագրում պրակտիկանտ լինելով, նյույորքյան կյանքն է բացահայտում։ Երկրորդ եթերաշրջանում ներկայացնում է իր կյանքը քաղաքում, ինչպես նաև իր ընկերների կյանքը։

Առաջին եթերաշրջանի 4-րդ ամսում հայտարարվեց երկրորդ եթերաշրջանի մասին, որի պրեմիերան կայացավ 2013 թվականի հոկտեմբերին։ 2014 թվականի Մայիսին The CW հեռուստաընկերությունը փակեց հեռուստաշոուն երկու եթերաշրջանից հետո։

Կերպարներ և դերասանական կազմ

Հիմնական դերեր 
 Աննասոֆիա Ռոբը Քերրի Բրեդշոուի դերում։ Հեռուստասերիալի գլխավոր հերոսն ու պատմողը։ 16 տարեկան ավագ դպրոցի աշակերտուհի է Քասլբերրի, Կոնեկտիկուտից։ Նա երազում է հայտնի գրող դառնալու մասին։ Քերրիի մայրը վերջերս մահացել է քաղցկեղից, այդ պատճառով նրա կրտսեր քույրը՝ Դորրիթը, ավելի կոնֆլիկտային է, քան երբևէ, իսկ նրա հայրը՝ Թոմը, գլուխը կորցրել է՝ երկու թինեյջեր աղջկա խնամքի պատասխանատվությունը միայնակ հանկարծակի ստանձնելու պատճառով։ Քերրին պրակտիկայի է անցնում Նյու Յորքում գտնվող իրավաբանական գրասենյակում։ Այնուհետև նա լքում է այս պրակտիկան, որպեսզի աշխատի Լարիսա Լաֆլինի մոտ Ինտերվյու Ամսագրում։ Ավագ դպրոցի ավարտին ընդառաջ Լարիսան Քերրիին առաջարկում է ամբողջօրյա աշխատանք Ինտերվյու ամսագրում, որը նա ընդունում է։ Ցավոք, Լարիսային հեռացնում են աշխատանքից, Քերրիին՝ նույնպես։ Նա որոշում է մնալ Նյու Յորքում Սեբաստիանի հետ Մալիբու գնալու փոխարեն։ Երկրորդ սեզոնի վերջում նա Սամանտայի հետ տեղափոխվում է Լարիսայի բնակարան։
 Օսթին Բոլթերը Սեբասթիան Քիդդի դերում։ Քասլբերիի Ավագ դպրոցի նորեկ աշակերտ և Քերրիի սիրո օբյեկտը։ Սեբասթիանը տեղափոխվում է Քասլբերի, որովհետև նախկին դպրոցից նրան հեռացրել էին՝ պատմության ուսուցչուհու հետ սիրավեպի պատճառով։ Նա ապրում է իր ամուսնալուծված մոր հետ, ով երբևէ իր կողքին չէ։ Նա և Քերրին սկսում են հանդիպել Առաջին եթերաշրջանի կեսերից, բայց բաժանվում են (այդ ընթացքում Սեբասթիանը համբուրում է Մեգիին, ինչի պատճառով նրանք էլ ավելի լուրջ են վիճում)։ Նրանք աշխատում են չհանդիպել, արհամարհել իրար, բայց պարզ է, որ նրանք զգացմունքներ ունեն միմյանց նկատմամբ։ Երկրորդ եթերաշրջանի ավարտին Սեբասթիանը տեղափոխվում է Մալիբու՝ իր կազմակերպությունը ղեկավարելու համար, ինչի պատճառով նրանք վերջնականապես բաժանվում են։

Ծանոթագրություններ 

Ամերիկյան հեռուստասերիալներ
Անգլերեն հեռուստասերիալներ